OBRAZLOŽITVENI MEMORANDUM

Evropska unija je 31. januarja 2011 sklenila, da bo začela posvetovanja z Republiko Gvinejo Bissau v skladu s členom 96 revidiranega Sporazuma iz Cotonouja[1]. Ta sklep je bil sprejet po dogodkih, do katerih je prišlo 1. aprila 2010. Na ta dan je na ukaz generala Antonia Indjaija, namestnika poveljnika generalštaba vojske, skupina uporniških vojakov aretirala admirala Joséja Zamoro Induto, poveljnika generalštaba vojske, in Carlosa Gomesa ml., predsednika vlade Gvineje Bissau.

Ta upor in poznejše imenovanje njegovih glavnih pobudnikov na visoke položaje vojaške hierarhije so bili ocenjeni kot nedvoumna in resna kršitev bistvenih elementov iz člena 9 Sporazuma iz Cotonouja (zlasti spoštovanje demokratičnih načel) ter posebno nujen primer v skladu s členom 96(2)(b) Sporazuma. Zato je bil organom Gvineje Bissau 2. februarja 2011 poslan dopis, v katerem so bili povabljeni na posvetovanje.

Na prvem posvetovanju, ki je potekalo 29. marca 2011 v Bruslju, se je Gvineja Bissau zavezala:

· izvedbi in zaključitvi neodvisnih sodnih preiskav in postopkov v zvezi z umori marca in junija 2009 v ustreznih logističnih in varnostnih pogojih;

· učinkoviti izvedbi strategije reforme varnostnega sektorja, ki jo je odobril nacionalni parlament, in zakonodajnega paketa, oblikovanega s podporo misije EU v okviru skupne varnostne in obrambne politike (SVOP);

· obnovitvi vojaške hierarhije, da se zagotovi, da bodo na visoka poveljniška mesta imenovane osebe, ki niso sodelovale v protiustavnem ali nezakonitem ravnanju ali nasilju, v skladu s sklepi in priporočili iz časovnega načrta za reformo varnostnega sektorja, ki ga je pripravila Gospodarska skupnost zahodnoafriških držav (ECOWAS);

· odobritvi strokovne misije za podporo reformi varnostnega sektorja in varstvu političnih akterjev, ki se bo izvedla ob podpori ECOWAS, Skupnosti portugalsko govorečih držav (CPLP) in/ali drugih partnerjev, ter zagotovitvi pomoči za njeno delovanje;

· pripravi, sprejetju in učinkovitemu izvajanju nacionalnih operativnih načrtov za izvajanje reforme varnostnega sektorja in boj proti trgovini z drogami;

· izboljšavi upravnega in finančnega vodenja civilnih in vojaških kadrov ter ukrepov za boj proti pranju denarja.

Evropska unija je 18. julija 2011 s Sklepom Sveta 2011/492/EU odločila, da sprejme ustrezne ukrepe za uresničitev teh zavez, vključno s shemo vzajemnih zavez za postopno ponovno vzpostavitev sodelovanja z EU.

Po prvem krogu predsedniških volitev 12. aprila 2012, ki se je odvil po smrti predsednika Malama Bacaija Sanhéja januarja istega leta, so pripadniki oboroženih sil izvršili državni udar, v katerem sta bila aretirana vršilec dolžnosti predsednika in predsednik vlade.

Ker pri izvajanju zavez iz Sklepa Sveta 2011/492/EU ni bilo napredka, so bili ustrezni ukrepi podaljšani do 19. julija 2013 s Sklepom Sveta 2012/387/EU z dne 16. julija 2012 in naknadno še do 19. julija 2014 s Sklepom Sveta 2013/385/EU z dne 15. julija 2013.

Parlamentarne in predsedniške volitve so potekale 13. in 18. maja 2014, ki so jih mednarodni opazovalci, vključno z misijo EU za opazovanje volitev, ocenili za svobodne in verodostojne. Sklep Sveta 2014/467/EU z dne 14. julija je nato podaljšal veljavnost Sklepa 2011/492/EU, vendar je začasno prekinil uporabo ustreznih ukrepov v njem, da bi EU lahko mobilizirala in neposredno podprla demokratično izvoljene organe pri njihovih prizadevanjih za utrditev demokratičnih institucij, ponovno združitev družbe in spodbujanje družbenogospodarskega razvoja Gvineje Bissau.

V okviru šestmesečnega pregleda ustreznih ukrepov v skladu s členom 96, določenih v Sklepu Sveta 2011/492/EU, je od 13. do 15. januarja 2015 potekala skupna misija spremljanja Evropske službe za zunanje delovanje in služb Komisije, da bi ocenila, v kolikšni meri so bistveni elementi (demokratična načela, pravna država, človekove pravice, dobro upravljanje), ki so določeni v členu 9 Sporazuma iz Cotonouja, upoštevani ter da bi izmerila napredek, ki ga je Gvineja Bissau naredila pri izvajanju svojih zavez za odpravo ukrepov iz člena 96.

Na podlagi ugotovitev skupne misije spremljanja in priporočil rezidenčnih in nerezidenčnih vodij misij EU v Gvineji Bissau ter ob upoštevanju izvedbe verodostojnih volitev, ponovne vzpostavitve ustavnega reda, oblikovanja vključujoče vlade, ki je zavezana izvajanju reform, potrebnih za razvoj in stabilnost države, ter spodbudnega napredka, ki je bil dosežen pri izvajanju zavez iz člena 96, se s političnega vidika zdi primerno, da se odpravijo ustrezni ukrepi iz člena 96, določeni v Sklepu Sveta 2011/492/EU.

Ponovna polna vzpostavitev sodelovanja EU z Gvinejo Bissau bo pomenila močno politično sporočilo v podporo novoizvoljenih organov, kar bo EU omogočilo, da se v celoti aktivira pri podpori nacionalnega programa reform in razvojnega načrta ter prispeva k trajnim prizadevanjem mednarodne skupnosti za ponovno vzpostavitev ustavnega reda in zmanjšanje tveganja demokratičnih institucij Gvineje Bissau za dodatno oslabitev.

Zaključek

Glede na navedeno je Svet pozvan, da sprejme priloženi osnutek predloga Sklepa Sveta o razveljavitvi Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma iz Cotonouja.

2015/0039 (NLE)

Predlog

SKLEP SVETA

o razveljavitvi Sklepa 2011/492/EU o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu AKP-EU

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani, podpisanega dne 23. junija 2000[2] v Cotonouju (v nadaljnjem besedilu: Sporazum o partnerstvu AKP-EU), kakor je bil spremenjen[3], zlasti člena 96 Sporazuma,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, katerim naj se sledi, za izvajanje Sporazuma o partnerstvu AKP-EU[4], zlasti člena 3 Notranjega sporazuma,

ob upoštevanju predloga Evropske komisije,

ob upoštevanju naslednjega:

(1) S Sklepom Sveta 2011/492/EU[5] so bila sklenjena posvetovanja z Republiko Gvinejo Bissau v skladu s členom 96 Sporazuma o partnerstvu AKP-EU in sprejeti ustrezni ukrepi, kakor so opredeljeni v Prilogi k navedenemu sklepu.

(2) Ti ukrepi so bili podaljšani do 19. julija 2013 s Sklepom Sveta 2012/387/EU[6] in naknadno še do 19. julija 2014 s Sklepom Sveta 2013/385/EU[7]. Sklep Sveta 2014/467/EU[8] je podaljšal veljavnost Sklepa Sveta 2011/492/EU za eno leto, do 19. julija 2015, vendar je začasno prekinil uporabo ustreznih ukrepov v njem.

(3) V Gvineji Bissau so 13. aprila in 18. maja 2014 potekale mirne, svobodne in verodostojne parlamentarne in predsedniške volitve in v državi je bil ponovno vzpostavljen ustavni red.

(4) Vzpostavljena je bila vključujoča vlada, ki je zavezana izvedbi reform, potrebnih za razvoj in stabilnost države, narejen pa je bil tudi vzpodbuden napredek pri izvajanju zavez iz člena 96, določenih v Sklepu Sveta 2011/492/EU.

(5) Gvineja Bissau ostaja še naprej nestabilna, demokratično izvoljeni organi pa potrebujejo podporo mednarodnih partnerjev, da bi lahko nadaljevali izvajanje nacionalnega programa reform in razvojnega načrta.

(6) Da se skupaj z drugimi mednarodnimi partnerji podprejo trenutna prizadevanja nacionalnih organov za stabilizacijo in utrditev demokratičnih institucij ter spodbujanje družbenogospodarskega razvoja Gvineje Bissau, bi bilo treba Sklep Sveta 2011/492/EU razveljaviti –

SPREJEL NASLEDNJI SKLEP:

Člen 1

Sklep Sveta 2011/492/EU se razveljavi.

Člen 2

Dopis iz Priloge k temu sklepu se pošlje organom Gvineje Bissau.

Člen 3

Ta sklep začne veljati na dan sprejetja.

V Bruslju,

Za Svet

Predsednik

[1] UL L 287, 4.11.2010, str. 3.

[2] UL L 317, 15.12.2000, str. 3.

[3] UL L 287, 4.11.2010, str. 3.

[4] UL L 317, 15.12.2000, str. 376, kakor je bil spremenjen z UL L 247, 9.9.2006, str. 48.

[5] Sklep Sveta 2011/492/EU z dne 18. julija 2011 o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (UL L 203. 6.8.2011, str. 2).

[6] Sklep Sveta 2012/387/EU z dne 16. julija 2012 o podaljšanju obdobja uporabe ustreznih ukrepov iz Sklepa 2011/492/EU (UL L 187, 17.7.2012, str. 1–2).

[7] Sklep Sveta 2013/385/EU z dne 15. julija 2013 o podaljšanju obdobja uporabe ustreznih ukrepov iz Sklepa 2011/492/EU (UL L 194, 17.7.2013, str. 6).

[8] Sklep Sveta 2014/467/EU z dne 14. julija 2014 o podaljšanju veljavnosti Sklepa 2011/492/EU in začasni prekinitvi uporabe v njem določenih ustreznih ukrepov (UL L 212, 18.7.2014, str. 12–14).

PRILOGA

Spoštovani predsednik,

spoštovani predsednik vlade,

spoštovani,

Evropska unija (EU) je v zadnjem letu zelo zadovoljna z dosežki Gvineje Bissau. Država je prešla kritično točko, ko je aprila in maja 2014 organizirala miroljubne in verodostojne volitve, na katerih so bili demokratično izvoljeni organi, vključno z vključujočo vlado, za katero menimo, da je zavezana izgradnji države, krepitvi demokratičnih institucij in približevanju družbenopolitični stabilnosti in gospodarskemu razvoju.

Glede na vzpostavitev ustavnega reda in napredek pri uresničevanju zavez Gvineje Bissau v skladu s členom 96 Sporazuma iz Cotonouja, kot tudi vaše zaveze za njihovo uresničitev z izvajanjem potrebnih reform in sprejemanjem ustreznih ukrepov, nam je v zadovoljstvo, da vas obvestim, da so bili ukrepi, ki od leta 2011 omejujejo obseg razvojnega sodelovanja EU z Gvinejo Bissau, razveljavljeni. Zato ponovno v celoti vzpostavljamo sodelovanje z vašo državo.

Ker Gvinejo Bissau še vedno čakajo številni politični in družbenogospodarski izzivi, vas želimo spodbuditi, da ostanete združeni in nadaljujete prizadevanja za krepitev demokratičnih institucij, dejansko reformiranje varnostnega sektorja, krepitev pravne države, boj proti korupciji, nekaznovanju in preprodaji drog ter za spodbuditev trajnostnega razvoja. EU je z vami in podpira vsa prizadevanja v tej smeri.

Dejansko nam odprava ustreznih ukrepov na podlagi člena 96 Sporazuma iz Cotonouja omogoča, da vam pomagamo pri organizaciji okrogle mize o Gvineji Bissau, ki bo potekala 25. marca 2015 v Bruslju, in polno prispevamo k njenemu uspehu.

Poleg tega bomo nadaljevali posvetovanja in pripravo 11. evropskega razvojnega sklada z vašo vlado, da bomo lahko čim prej podpisali nacionalni okvirni program, ki vam bo v pomoč pri izvajanju ambicioznega programa reform.

Z zanimanjem pričakujemo ne le ponovno polno sodelovanje z Gvinejo Bissau, temveč tudi krepitev političnega dialoga v skladu s členom 8 Sporazuma iz Cotonouja.

S spoštovanjem,

Za Svet || Za Komisijo

F. MOGHERINI Visoka predstavnica || N. MIMICA Komisar